[bookmark: _GoBack]Beslutningsforslag
til den ordinære generalforsamling
i CC – Aarhus 2016


Beslutningsforslag

Generalforsamlingen beslutter, at – i øvrigt i overensstemmelse med foreningens formål, jf. vedtægternes § 2 – 

a. der tilstræbes et øget aktivitetsniveau i foreningen 

b. det tilstræbes, at foreningen opnår en større synlighed i offentligheden generelt og specifikt hos myndigheder og relevante offentlige og private institutioner, organisationer og foreninger inden for uddannelse, forskning, erhverv, kultur m.m. i det geografiske område, der udgøres af medlemmernes konsulatsdistrikter.

Samtidig pålægger forsamlingen Rådet at virke for og drage omsorg for, at beslutningen om et øget aktivitetsniveau og større synlighed føres ud i livet.

Forslagsstillere: Niels Brøchner, Mogens Ellerbæk, Jens Pauli og Heine Sveistrup Jensen.

Baggrund 

Spørgsmålet om foreningens aktivitetsniveau og synlighed blev rejst første gang på foreningens generalforsamling i 2013. Generalforsamlingen vedtog i den anledning at nedsætte et arrangementsudvalg  - i senere skrivelser og referater også omtalt som aktivitetsudvalget.

Ikke så længe efter det var blevet nedsat, holdt arrangementsudvalget et møde med  borgmester i Aarhus Kommune, Jacob Bundsgaard, med henblik på at drøfte mulighederne for et øget samarbejde mellem på denne ene side foreningen og dens medlemmer og på den anden side borgmesterafdelingen samt kommunens øvrige magistratsafdelinger og institutioner. 

Borgmesteren oplyste på mødet, at en øget grad af internationalisering har høj prioritet i magistraten – blandt andet, men ikke blot i relation til Kulturby 2017. Han tilkendegav, at han anser CC – Aarhus, som jo repræsenterer godt 30 lande og dermed også besidder et betydeligt internationalt netværk, for at være en for Aarhus Kommune oplagt og særdeles velkommen samarbejdspartner i den forbindelse, og at en regelmæssig kontakt mellem borgmesterkontoret og CC – Aarhus derfor er ønskelig.

Udvalget tog samtidig initiativ til såvel udfærdigelsen af en hjemmeside (vistnok den første konsulære hjemmeside i dette land) som nogle medlemsarrangementer, hvilket der på den seneste generalforsamling 2015 blev udtrykt anerkendelse af.  Ikke mindst hvad hjemmesiden angår.

På samme generalforsamling blev der udpeget 4 kontaktpersoner til diverse myndigheder og institutioner. Nogen beslutning om, hvorvidt foreningen skal tilstræbe et højere aktivitetsniveau og større synlighed blev der imidlertid ikke truffet, mens der til gengæld ifølge generalforsamlingsreferatet tilsyneladende blev truffet beslutning om et forslag, som i henhold til dagsordenen slet ikke var stillet, nemlig om hvorvidt foreningen skal fungere som en selskabelig forening.

Forslagsstillerne er af den opfattelse, at  der på næstkommende generalforsamling bør træffes beslutning om, hvorvidt et højere aktivitetsniveau og større synlighed bør tilstræbes, og derfor fremsættes nærværende beslutningsforslag.

Endvidere er det forslagsstillernes opfattelse, at såfremt generalforsamlingen vedtager beslutningsforslaget, lader dette sig kun føre ud i livet, hvis Rådet aktivt virker herfor. For en ordens skyld skal det understreges, at dette ikke betyder, at Rådet nødvendigvis skal stå for den konkrete gennemførelse af arrangementer m.m., idet sådanne opgaver naturligvis i påkommende tilfælde kan uddelegeres blandt foreningens medlemmer.

Uddybning af forslaget

a) øget aktivitetsniveau kan opnås ved bl.a.

- 2-3 årlige medlemsarrangementer (ud over den ordinære generalforsamling) om et relevant og aktuelt tema med gæsteforedrag eller -oplæg 

- medlemsarrangementer der forlægges til relevante institutioner og virksomheder

Der er i øvrigt næppe nogen grund til at forhindre et vist socialt,  selskabeligt islæt i medlemsarrangementerne, men for en sikkerheds skyld skal  forslagsstillerne dog understrege, at det ikke er deres opfattelse, at arrangementerne skal have som hovedformål at gøre CC – Aarhus til en selskabelig forening. ikke mindst på grund den fremragende attribut (”Fremmede Magters Konsuler i Aarhus”) i foreningens navn, hvilken attribut det i øvrigt absolut ikke kan anbefales at udelade ved en eventuel fremtidig ændring af foreningens vedtægter.

b) større synlighed kan opnås ved bl.a.

- at information om foreningen og konsulerne forefindes hos relevante myndigheder,                institutioner m.m.

- at de blandt foreningens medlemmer valgte kontaktpersoner løbende og mindst én gang årligt på den ordinære generalforsamling forsyner medlemskredsen med informationer om nye tiltag og behov hos de myndigheder, institutioner o.l., de er kontaktpersoner til

- fælles offentlige arrangementer. F.eks. har en konsul på et tidspunkt foreslået et arrangement med titlen ”Mød en konsul – og konsulens land!”

